CIVIS anunță lansarea primei serii de programe hibride intensive – Blended Intensive Programmes (BIPs). Studenții UB, invitați să se înscrie

Astăzi, 1 septembrie 2022, CIVIS anunță lansarea primei serii de cursuri hibride intensive (Blended Intensive Programmes – BIPs) în cadrul programului de mobilitate Erasmus+.
Înscrierile pentru prima serie de astfel de programe se desfășoară în perioada 1-30 septembrie 2022, iar aplicațiile se pot depune pe platforma de mobilități CIVIS, accesibilă prin intermediul catalogului programelor, aici.

Fiecare dintre cursurile intensive combină predarea online cu o scurtă perioadă de mobilitate fizică, în cadrul căreia studenții vor fi sprijiniți pentru o deplasare de până la cinci zile la o altă universitate membră CIVIS. Ca atare, formatul inovativ, care combină sesiunile online cu întâlnirile față în față, deschide fereastra unor noi oportunități de studiu internațional pentru studenții CIVIS.
Fiecare BIP este dezvoltat, organizat și predat de cadre didactice de la trei sau mai multe universități membre CIVIS. Dat fiind angajamentul CIVIS față de cele mai importante provocări societale, programele se circumscriu și ele celor cinci direcții principale de acțiune identificate de CIVIS:
· Sănătate
· Orașe, teritorii și mobilități
· Transformarea digitală și tehnologică
· Climă, mediu, energie
· Societate, cultură și patrimoniu cultural
Abordarea utilizată în cadrul programelor este una interdisciplinară. Dedicate conceptului de excelență academică, aceste programe traversează adesea granițele subiectelor, ciclurilor și domeniilor tradiționale, ceea ce va garanta participanților o viziune nouă asupra temelor lor de studiu.

Vor exista mai multe serii de blended intensive programmes – BIPs. Primele perioade de înscrieri pentru anul academic 2022-2023 sunt: 1-30 septembrie 2022 și 1-30 noiembrie 2022.
În momentul de față, platforma oferă celor interesați posibilitatea să se înscrie la următoarele șase blended intensive programmes:
· Argumentation, communication, digital tools and knowledge transfer (termen-limită pentru înscriere: 20 septembrie 2022)
· Co-creating urban futures - citizen participation in local governance (termen-limită pentru înscriere: 20 septembrie 2022)
· Basic Cell Biology (termen-limită pentru înscriere: 30 septembrie 2022)
· Language and Identity in an Intercultural Perspective (termen-limită pentru înscriere: 30 septembrie 2022)
· Linguistic Cultures and Communities in Europe (termen-limită pentru înscriere: 30 septembrie 2022)
· [bookmark: _GoBack]European Private Law and modern technologies (termen-limită pentru înscriere: 30 septembrie 2022).

Informații suplimentare pot fi accesate pe pagina dedicată de pe site-ul CIVIS, aici, iar catalogul programelor poate fi accesat aici.

Universitatea Civică Europeană CIVIS este o alianță academică ce reunește zece dintre cele mai importante universități din Europa: Aix-Marseille Université, National and Kapodistrian University of Athens, Universitatea din București, Université Libre de Bruxelles, Universidad Autónoma de Madrid, Sapienza Università di Roma, Stockholm University, Eberhard Karls Universität Tübingen, University of Glasgow și Paris Lodron Universität Salzburg. CIVIS reunește o comunitate de peste 470.000 de studenți și 68.000 de angajați, dintre care peste 30.000 sunt cadre universitare și cercetători.
